b'\n_START_ARTICLE_\nDiafounou Gory\n_START_SECTION_\nMaantiede ja ilmasto\n_START_PARAGRAPH_\nDiafounou Goryn kunnan pinta-ala on 547 neli\xc3\xb6kilometri\xc3\xa4. Se rajoittuu id\xc3\xa4ss\xc3\xa4 Y\xc3\xa9liman\xc3\xa9n piirin Goryn ja l\xc3\xa4nness\xc3\xa4 Diafounou Diongagan ja Marenkaffon kuntiin, etel\xc3\xa4ss\xc3\xa4 Kayesin piirin S\xc3\xa9ro Diamanoun kuntaan sek\xc3\xa4 pohjoisessa Mauritaniaan._NEWLINE_Alue on pinnanmuodostukseltaan tasankoa, kukkuloita ja r\xc3\xa4meit\xc3\xa4. Tasankojen nimet ovat pohjoisessa Mouli, keskiosassa Tambacaran pohjoispuolella Timbr\xc3\xa9ha ja etel\xc3\xa4ss\xc3\xa4 Guiffin l\xc3\xa4nsipuolella Nema. Kunnan l\xc3\xa4pi virtaa Senegalin vesist\xc3\xb6\xc3\xb6n kuuluva T\xc3\xa9r\xc3\xa9kol\xc3\xa9. Kasvillisuus ja el\xc3\xa4inkunta ovat k\xc3\xa4rsineet kuivuudesta, eroosiosta ja ihmisen toiminnasta._NEWLINE_Seutu kuuluu Sahelin vy\xc3\xb6hykkeeseen. Kuiva ja viile\xc3\xa4 kausi kest\xc3\xa4\xc3\xa4 joulukuusta helmikuuhun, kuiva ja kuuma kausi maaliskuusta kes\xc3\xa4kuuhun ja sadekausi yleens\xc3\xa4 kes\xc3\xa4-hein\xc3\xa4kuusta syys-lokakuuhun. Vuotuinen sadem\xc3\xa4\xc3\xa4r\xc3\xa4 on 400\xe2\x80\x93500 millimetri\xc3\xa4. Vuoden keskil\xc3\xa4mp\xc3\xb6tila on 28\xc2\xa0\xc2\xb0C. Kuumana aikana l\xc3\xa4mp\xc3\xb6tila kohoaa 45:een ja sadekaudella 35 asteeseen.\n_START_SECTION_\nAsutus\n_START_PARAGRAPH_\nKuntaan kuuluu 14 virallista kyl\xc3\xa4\xc3\xa4 ja nelj\xc3\xa4 pikkukyl\xc3\xa4\xc3\xa4. Asukkaat ovat etup\xc3\xa4\xc3\xa4ss\xc3\xa4 soninkeja ja v\xc3\xa4hemm\xc3\xa4ss\xc3\xa4 m\xc3\xa4\xc3\xa4rin fulbeja (haalpular). V\xc3\xa4hemmist\xc3\xb6in\xc3\xa4 on bambaroita, khasonkoja ja maureja. K\xc3\xa4yt\xc3\xa4nn\xc3\xb6ss\xc3\xa4 kaikki ovat muslimeja.\n_START_SECTION_\nLiikenne, elinkeinot ja palvelut\n_START_PARAGRAPH_\nTambacaran, Kom\xc3\xa9ouloun ja Sambagan kautta kulkee Nioron, Y\xc3\xa9liman\xc3\xa9n ja Kayesin v\xc3\xa4linen maantie RN23. Muiden kylien liikenneyhteydet ovat heikot._NEWLINE_V\xc3\xa4est\xc3\xb6n p\xc3\xa4\xc3\xa4elinkeinot ovat maanviljely ja karjanhoito. T\xc3\xa4rkeimm\xc3\xa4t viljelykasvit ovat durra, maissi, maap\xc3\xa4hkin\xc3\xa4, lehm\xc3\xa4npapu ja vihannekset. Kotiel\xc3\xa4imi\xc3\xa4 ovat naudat, lampaat, vuohet, aasit ja hevoset. Lis\xc3\xa4ksi hy\xc3\xb6dynnet\xc3\xa4\xc3\xa4n metsi\xc3\xa4 sek\xc3\xa4 harjoitetaan pienimuotoista kalastusta, k\xc3\xa4sity\xc3\xb6ammatteja ja kaupank\xc3\xa4ynti\xc3\xa4. Tambacarassa, Kom\xc3\xa9oulou-Sambagassa ja Ouologu\xc3\xa9lassa pidet\xc3\xa4\xc3\xa4n viikoittaiset markkinat. Nuoret miehet muuttavat Malin kaupunkeihin, muihin Afrikan maihin ja Eurooppaan, josta he l\xc3\xa4hett\xc3\xa4v\xc3\xa4t rahaa sukulaisilleen._NEWLINE_Kunnassa toimii viisi alakoulua, yl\xc3\xa4koulu, koulutus- ja kehitt\xc3\xa4miskeskus (CED) ja kymmenen koraanikoulua. Terveyspalveluihin kuuluu nelj\xc3\xa4 tasoltaan tyydytt\xc3\xa4v\xc3\xa4\xc3\xa4 terveyskeskusta apteekkeineen. Tambacarassa on jopa l\xc3\xa4\xc3\xa4k\xc3\xa4ri. Vesihuolto k\xc3\xa4sitt\xc3\xa4\xc3\xa4 nelj\xc3\xa4n kyl\xc3\xa4n vesipostiverkot sek\xc3\xa4 joukon kaivoja ja porakaivoja.'